»Hvorfor kritiserer ingen drengene, fremfor hende? Jeg synes det er forfærdeligt, at man ikke kan gå i biografen uden at blive mobbet på den måde,« siger skolelærer Morten Suhr.

Han var tirsdag aften inde og se American Sniper på Fisketorvet i København og bevidnede den ballade, som Venstres politiske ordfører Inger Støjberg omtalte på Facebook og som har skabt et mindre stormvejr.

LÆS OGSÅ

Han fortæller, at fem indvandrerdrenge på omkring 16 år generede de øvrige gæster på det groveste.

»Først kaster de med popcorn på de gæster, der sidder på rækkerne foran dem. En dame tilkalder vagterne. Da de er gået, fortsætter drengene. Da de er løbet tør for popcorn, kaster de med bolsjer. Et af dem rammer mig lige i hovedet. Da blev jeg simpelthen så sur. Jeg rejser mig op og råber: Nu holder I fandme op. Har I fattet det?,« siger Morten Suhr.

LÆS OGSÅ

Han synes, det var en rigtig ærgerlig situation.

»Biografen gjorde ikke noget, og man kan jo ikke ringe efter politiet. Man kan heller ikke bare forlade biografen, for det skal jo ikke være sådan, at en flok drenge skal bestemme, om 150 mennesker skal gå i biografen,« siger han.

Morten Suhr mener ikke, der er noget forkert i at gøre opmærksom på, at det var indvandrerdrenge, der lavede ballade.

»Havde det været rockere, havde man vel også skrevet det,« siger han.